CELEX: 32019R1981
Language: bg
Date: 2019-11-28 00:00:00
Title: Регламент за изпълнение (ЕС) 2019/1981 на Комисията от 28 ноември 2019 година за изменение на Регламент за изпълнение (ЕС) 2019/626 по отношение на списъците на трети държави и региони от тях, от които е разрешено въвеждането в Европейския съюз на предназначени за консумация от човека охлюви, желатин и колаген и насекоми (текст от значение за ЕИП)

29.11.2019   
               
               
                  BG
               
               
                  Официален вестник на Европейския съюз
               
               
                  L 308/72
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1981 НА КОМИСИЯТА
         от 28 ноември 2019 година
         за изменение на Регламент за изпълнение (ЕС) 2019/626 по отношение на списъците на трети държави и региони от тях, от които е разрешено въвеждането в Европейския съюз на предназначени за консумация от човека охлюви, желатин и колаген и насекоми
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 127, параграф 2 от него,
         като има предвид, че:
         
                     (1)
                  
                  
                     С Регламент (ЕС) 2017/625 се определят правила за официалния контрол и други дейности по контрола, осъществявани от компетентните органи на държавите членки, за да се провери съответствието със законодателството на Съюза в области като безопасността на храните на всички етапи от производството, преработката и разпространението. По-специално в него се предвижда, че определени животни и стоки се въвеждат в Съюза само от трети държави или региони от тях, включени в списък, изготвен за тази цел от Комисията.
                  
               
                     (2)
                  
                  
                     С Делегиран регламент (ЕС) 2019/625 на Комисията (2) се допълва Регламент (ЕС) 2017/625 по отношение на изискванията за въвеждане в Съюза на пратки от определени животни и стоки, предназначени за консумация от човека, от трети държави или региони от тях с цел да се гарантира, че те отговарят на съответните изисквания, установени в правилата по член 1, параграф 2, буква а) от Регламент (ЕС) 2017/625, или на изисквания, които са признати за поне еквивалентни на тях. В член 3 от Делегиран регламент (ЕС) 2019/625 се определят правила по отношение на определени животни и стоки, за които се изисква да идват само от трети държави или региони от тях, включени в списъка, посочен в член 126, параграф 2, буква а) от Регламент (ЕС) 2017/625. В член 4 от Делегиран регламент (ЕС) 2019/625 са определени изисквания за включване в списъка, които са в допълнение към по-общите изисквания за включване, предвидени в член 127, параграф 3 от Регламент (ЕС) 2017/625.
                  
               
                     (3)
                  
                  
                     С Регламент за изпълнение (ЕС) 2019/626 на Комисията (3) се установяват списъци или се прави позоваване на списъци на трети държави или региони от тях, от които е разрешено въвеждането в Съюза на определени животни и стоки, предназначени за консумация от човека, за да се осигури съответствие с изискванията за безопасност на храните, определени в член 4 от Делегиран регламент (ЕС) 2019/625 и член 127, параграф 3 от Регламент (ЕС) 2017/625. Регламент за изпълнение (ЕС) 2019/626 се прилага от 14 декември 2019 г.
                  
               
                     (4)
                  
                  
                     С член 12 от Регламент за изпълнение (ЕС) 2019/626 се разрешава въвеждането в Съюза на пратки от охлюви съгласно определението в точка 6.2 от приложение I към Регламент (ЕО) № 853/2004 (4), при определени условия, ако тези пратки идват от трети държави или региони от тях, които фигурират в списъка в приложение III към Регламент за изпълнение (ЕС) 2019/626.
                  
               
                     (5)
                  
                  
                     В съответствие с член 6, параграф 1, буква а) от Регламент (ЕО) № 853/2004 продукти от животински произход, включително други видове охлюви, предназначени за консумация от човека, могат да бъдат внасяни в Съюза, само ако третата държава или регион от нея, фигурира в списък, установен в Регламент за изпълнение (ЕС) 2019/626.
                  
               
                     (6)
                  
                  
                     Докато бъде изготвен списъкът в съответствие с Регламент (ЕС) 2019/626, вносът на тези видове охлюви се разрешава в съответствие с член 3 от Регламент (ЕС) 2017/185 на Комисията (5), който предвижда дерогация от изискванията във връзка с общественото здраве при внос на продукти от животински произход, предвидени в член 6, параграф 1 от Регламент (ЕО) № 853/2004, и се прилага до 31 декември 2020 г. За да се избегне нарушаване на търговията след 31 декември 2020 г., е целесъобразно тези видове охлюви да бъдат включени в списъка на трети държави и региони от тях, установен в приложение III към Регламент за изпълнение (ЕС) 2019/626.
                  
               
                     (7)
                  
                  
                     На 31 януари 2019 г. Армения поиска да бъде включена в списъка на трети държави, от които държавите членки разрешават вноса в Съюза на охлюви, предназначени за консумация от човека. Армения предостави гаранции за спазването на изискванията, предвидени в член 127, параграф 3 от Регламент (ЕС) 2017/625 и в член 4 от Делегиран регламент (ЕС) 2019/625 и приложими при разрешаване на въвеждането на охлюви в Съюза. Поради това Армения следва да бъде включена в установения в приложение III към Регламент за изпълнение (ЕС) 2019/626 списък на трети държави и региони от тях, от които е разрешено въвеждането в Съюза на охлюви.
                  
               
                     (8)
                  
                  
                     Член 14 от Регламент за изпълнение (ЕС) 2019/626 се отнася до списъци на трети държави и региони от тях, от които е разрешено въвеждането на желатин и колаген в Съюза. С член 14 въвеждането в Съюза на желатин и колаген, получени от говеда, овце, кози, свине и еднокопитни животни и от домашни птици, се ограничава само до третите държави или региони от тях, от които е разрешено въвеждането в Съюза на прясно месо от някои видове копитни животни и месо от домашни птици.
                  
               
                     (9)
                  
                  
                     Освен това с член 14 допълнително се ограничава въвеждането в Съюза на такъв желатин и колаген въз основа на ветеринарно-санитарни ограничения, приложими за прясно месо. Тези ограничения не са целесъобразни, тъй като процесът на производство на желатин и колаген изключва наличието на такива ветеринарно-санитарни опасности. Поради това по отношение на въвеждането в Съюза на желатин и колаген от трети държави или региони от тях следва да се прилага по-малко строг подход, основан само на съответствието с изискванията за въвеждане в Съюза на животни и стоки, определени в Регламент (ЕС) 2017/625 и Делегиран регламент (ЕС) 2019/625.
                  
               
                     (10)
                  
                  
                     Член 20 от Регламент за изпълнение (ЕС) 2019/626 се отнася до списък на третите държави и региони от тях, от които е разрешено въвеждането на насекоми в Съюза. В посочения член се прави препратка към трети държави и региони от тях, от които е разрешено въвеждането в Съюза на насекоми в съответствие с Регламент (ЕС) 2015/2283 на Европейския парламент и на Съвета (6) и които фигурират в списъка в Регламент за изпълнение (ЕС) 2017/2470 на Комисията (7). В член 20 от Регламент за изпълнение (ЕС) 2019/626 обаче не се предвижда да бъдат конкретно идентифицирани третите държави и региони от тях, на които е предоставено такова разрешение. Поради това е целесъобразно посоченият член да се отнася до конкретен списък на трети държави и региони от тях, от които е разрешено въвеждането в Съюза на такива насекоми, като този списък фигурира в определено приложение към Регламент за изпълнение (ЕС) 2019/626. За им да бъде разрешено въвеждането на насекоми в Съюза и да бъдат включени в списъка, третите държави и региони от тях следва да предоставят достатъчно гаранции, че отговарят на изискванията, определени в член 127, параграф 3 от Регламент (ЕС) 2017/625 и член 4 от Делегиран регламент (ЕС) 2019/625.
                  
               
                     (11)
                  
                  
                     На 8 октомври 2019 г. Канада предостави достатъчно гаранции, за да ѝ бъде разрешено въвеждането в Съюза на насекоми.
                  
               
                     (12)
                  
                  
                     На 28 август 2019 г. Швейцария предостави достатъчно гаранции, за да ѝ бъде разрешено въвеждането в Съюза на насекоми.
                  
               
                     (13)
                  
                  
                     На 11 септември 2019 г. Южна Корея предостави достатъчно гаранции, за да ѝ бъде разрешено въвеждането в Съюза на насекоми.
                  
               
                     (14)
                  
                  
                     Поради това Канада, Швейцария и Южна Корея следва да бъдат включени в списъка като държави, от които е разрешено въвеждането в Съюза на насекоми, а член 20 от Регламент за изпълнение (ЕС) 2019/626 следва да бъде съответно изменен.
                  
               
                     (15)
                  
                  
                     Тъй като Регламент за изпълнение (ЕС) 2019/626 се прилага от 14 декември 2019 г., настоящият регламент също следва да се прилага от тази дата, за да се избегне нарушаване на търговията, и по-специално при въвеждането в Съюза на пратки от желатин и колаген.
                  
               
                     (16)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент за изпълнение (ЕС) 2019/626 се изменя, както следва:
            
                        1)
                     
                     
                        В член 2 точка 17 се заменя със следното:
                        
                                    „17)
                                 
                                 
                                    „охлюви“ означава охлюви съгласно определението в точка 6.2 от приложение I към Регламент (ЕО) № 853/2004, както и всички други видове охлюви от семейства Helicidae, Hygromiidae или Sphincterochilidae, предназначени за консумация от човека;“.
                                 
                              
                  
                        2)
                     
                     
                        Член 12 се заменя със следното:
                        
                           „Член 12
                           Списък на третите държави или региони от тях, от които е разрешено въвеждането в Съюза на охлюви
                           Въвеждането в Съюза на пратки от предназначени за консумация от човека охлюви се разрешава само ако те идват от трети държави или региони от тях, които фигурират в списъка в приложение III към настоящия регламент.“
                        
                     
                  
                        3)
                     
                     
                        В член 14 параграфи 1 и 2 се заменят със следното:
                        
                                    „1.
                                 
                                 
                                    Въвеждането в Съюза на пратки от предназначени за консумация от човека желатин и колаген, получени от говеда, овце, кози, свине и еднокопитни животни, се разрешава само ако те идват от третите държави, изброени в колона 1 от част 1 на приложение II към Регламент (ЕС) № 206/2010, или от Южна Корея, Малайзия, Пакистан или Тайван.
                                 
                              
                                    (2)
                                 
                                 
                                    Въвеждането в Съюза на пратки от предназначени за консумация от човека желатин и колаген, получени от домашни птици, се разрешава само ако те идват от третите държави, изброени в колона 1 от таблицата в част 1 от приложение I към Регламент (ЕО) № 798/2008, или от Тайван.“
                                 
                              
                  
                        4)
                     
                     
                        Член 20 се заменя със следното:
                        
                           „Член 20
                           Трети държави или региони от тях, от които е разрешено въвеждането в Съюза на насекоми
                           Въвеждането в Съюза на пратки от предназначени за консумация от човека насекоми се разрешава само ако тези храни произхождат и се изпращат от трета държава или регион от нея от списъка в приложение IIIа към настоящия регламент.“
                        
                     
                  
                        5)
                     
                     
                        Приложенията се изменят в съответствие с приложението към настоящия регламент.
                     
                  
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 14 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 ноември 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 95, 7.4.2017 г., стр. 1.
         
            (2)  Делегиран регламент (ЕС) 2019/625 на Комисията от 4 март 2019 г. за допълнение на Регламент (ЕС) 2017/625 на Европейския парламент и на Съвета по отношение на изискванията за въвеждане в Съюза на пратки от определени животни и стоки, предназначени за консумация от човека (ОВ L 131, 17.5.2019 г., стр. 18).
         
            (3)  Регламент за изпълнение (ЕС) 2019/626 на Комисията от 5 март 2019 г. относно списъците на третите държави или региони от тях, от които е разрешено въвеждането в Европейския съюз на определени животни и стоки, предназначени за консумация от човека, и за изменение на Регламент за изпълнение (ЕС) 2016/759 по отношение на тези списъци (ОВ L 131, 17.5.2019 г., стр. 31).
         
            (4)  Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (ОВ L 139, 30.4.2004 г., стр. 55).
         
            (5)  Регламент (ЕС) 2017/185 на Комисията от 2 февруари 2017 г. за определяне на преходни мерки за прилагането на някои разпоредби от регламенти (ЕО) № 853/2004 и (ЕО) № 854/2004 на Европейския парламент и на Съвета (ОВ L 29, 3.2.2017 г., стр. 21).
         
            (6)  Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (ОВ L 327, 11.12.2015 г., стр. 1).
         
            (7)  Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).
      
      
         
            ПРИЛОЖЕНИЕ
            Приложенията към Регламент (ЕС) 2019/626 се изменят, както следва:
            
                        1)
                     
                     
                        в приложение III между вписванията за Албания и Ангола се вмъква следното вписване:
                        
                                    „AM
                                 
                                 
                                    Армения“
                                 
                                 
                                     
                                 
                              
                  
                        2)
                     
                     
                        вмъква се следното приложение IIIа:
                     
                  
               
                  „Приложение IIIa
                  
                     Списък на трети държави или региони от тях, от които е разрешено въвеждането в Съюза на насекоми, посочен в член 20
                  
                  
                              Код на държавата по ISO
                           
                           
                              Трета държава или регион от нея
                           
                           
                              Забележки
                           
                        
                              CA
                           
                           
                              Канада
                           
                           
                               
                           
                        
                              CH
                           
                           
                              Швейцария
                           
                           
                               
                           
                        
                              KR
                           
                           
                              Южна Корея“